Uus pood pakub tööd umbes 100le inimesele, teatas ettevõte. Prisma Peremarketi tegevdirektori Janne Lihavaineni hinnangul on praegune aeg majanduses äärmiselt soodne laienemiseks. Lisaks Tartu Prismale avab ettevõte järgmisel aastal kaupluse Narvas ja uuendab kauplusi Tallinnas.
„Nii, nagu väitsime juba majanduskriisi alguses on praegune aeg laienemiseks äärmiselt soodne. Julgeksin isegi väita, et Prisma Peremarketil on selge eelis nende kettide ees, kes ajastasid laienemislepingute sõlmimise majanduse kasvuperioodi. Head tingimused kaubanduspindade rendil, on aga üks moodus toimida madalamate kuludega kui konkurendid ja pakkuda seeläbi klientidele püsivalt soodsamat hinnataset.” ütles Prisma Peremarketi tegevdirektor Janne Lihavainen.
Lisaks Tartule, avab Prisma Peremarket järgmisel aastal kaupluse ka Narvas. „Loodame ülikoolilinna rajada mõne aja pärast ka teise Prisma kaupluse- Tartumaa kõige suurema hüpermarketi, mis paikneks Annelinna kõrval Luunja vallas,” lisas Lihavainen. Lisaks uuendab ettevõte lähiajal kolme Prisma kauplust Tallinnas.
Prisma on Põhjamaade juurtega SOK-le kuuluv kaubanduskett, mis tegutseb Soome, Eesti, Läti ja Venemaa turgudel. Prisma on üks stabiilsemaid Eesti turul tegutsenud hüpermarketeid, alustades tegevust 2000. aastal. Prisma Peremarket annab Eestis tööd pea 800le inimesele.
Eestis tegutsevad SOK tütarettevõtetena AS Prisma Peremarket ja AS Sokotel, mis tegutseb Sokos Hotel Viru kaubamärgi all. Lisaks Soomele ja Eestile tegutseb kontsern ka Lätis, Leedus ja Venemaal.